E. coli-bedreiging vir blouvlagstrandeClifton Foto: wallpaperweb.org Die watergehalte van strande in Kaapstad kan dalk verswak weens rioolwater wat in die see ingepomp word, het die Sunday Times berig. “Die watergehalte by Clifton, wat ŉ blouvlagstrand is, en ander strande langs die Kaapse Skiereiland, kan ŉ verhoogde E. coli-telling hê,” het prof. Edda Weimann van die Universiteit van Kaapstad gesê. Daar is verskeie rioolpompstasies aan die kuslyn wat riool in die see inpomp. “Slegs puin en groter partikels word deur ŉ filtreerstelsel gekeer,” het Weideman aan die koerant gesê. Sy het Clifton glo begin monitor en het die geel skuim en slegte reuk opgemerk. Sy het verlede week foto’s geneem van besoedeling by Grottostrand in Hermanus, nog ŉ blouvlagstrand. Sy het ook dooie robbe by Pearlystrand en Die Dam afgeneem. “Skuim en die geel sand hou verband met verhoogde E. coli-tellings,” het sy in ŉ ekologie-joernaal geskryf. Blouvlagstatus is ŉ internasionale toekenning wat uitgereik word indien die strand uitstekende veiligheid het en baie skoon is. Morgan Griffiths, woordvoerder van die Wild-en-omgewingsvereniging van Suid-Afrika (Wessa), het gesê die strande is veilig. Die water word glo elke twee weke getoets en Clifton se toetse het vandeesweek ŉ effense verhoging in sy E. coli-tellings aangetoon, maar die volgende dag was die water weer skoon. “Die publiek hoef nie angstig te wees dat hulle in rioolwater swem nie,” het Griffiths gesê. “Hulle swem in van die skoonste seewater wat onafhanklik getoets word.”